b'\n_START_ARTICLE_\nOrinoco\n_START_SECTION_\nGeografia\n_START_PARAGRAPH_\nEl riu Orinoco neix al tur\xc3\xb3 Delgado Chalbaud, a la muntanya Parima, ubicada al sud de l\'estat Amazones, a Vene\xc3\xa7uela. La conca de l\'Orinoco t\xc3\xa9 una superf\xc3\xadcie de gaireb\xc3\xa9 989.00 km\xc2\xb2, dels quals 643.480 km\xc2\xb2, \xc3\xa9s a dir, una mica m\xc3\xa9s del 65%, queden en territori vene\xc3\xa7ol\xc3\xa0, mentre que el 35% restant queda en territori colombi\xc3\xa0._NEWLINE_El seu curs dibuixa un gran arc, primer cap al nord-oest, i despr\xc3\xa9s cap a l\'oest, fins a la triple conflu\xc3\xa8ncia amb els rius Guaviare i Atabapo, i despr\xc3\xa9s cap al nord al llarg de la frontera vene\xc3\xa7olana amb Col\xc3\xb2mbia, fins a la conflu\xc3\xa8ncia amb el riu Meta. A partir de la conflu\xc3\xa8ncia amb l\'Apure, pren la direcci\xc3\xb3 est nord-est cap a l\'oce\xc3\xa0 Atl\xc3\xa0ntic, recorrent un total de 2.140 km (l\'Orinoco-Guaviare tindria m\xc3\xa9s de 2.800 km de longitud). La desembocadura forma un immens delta ramificat en centenars de ramals, denominats ca\xc3\xb1os, que cobreixen 41.000 km\xc2\xb2 de selva humida. La majoria dels rius de Vene\xc3\xa7uela s\xc3\xb3n afluents de l\'Orinoco; el m\xc3\xa9s cabal\xc3\xb3s \xc3\xa9s el riu Caron\xc3\xad._NEWLINE_L\'Orinoco \xc3\xa9s navegable pr\xc3\xa0cticament en tota la seva extensi\xc3\xb3, permetent el tr\xc3\xa0nsit de vaixells oce\xc3\xa0nics fins a Ciutat Bol\xc3\xadvar, on es troba el pont d\'Angostura, a 435 km de la desembocadura. _NEWLINE_El riu Casiquiare forma un canal natural entre l\'Orinoco i l\'Amazones. S\'inicia com un bra\xc3\xa7 de l\'Orinoco, per\xc3\xb2 acaba desembocant en el riu Negro, que \xc3\xa9s afluent de l\'Amazones. _NEWLINE_La regi\xc3\xb3 de planures pluvials al nord de l\'Orinoco, l\'altitud de la qual no supera els 100\xc2\xa0msnm, s\'inunda en l\'\xc3\xa8poca de pluges, deixant la resta de l\'any terrenys la vegetaci\xc3\xb3 dels quals s\xc3\xb3n pastures intertropicals de sabana. _NEWLINE_El riu Guaviare \xc3\xa9s un dels principals afluents de l\'Orinoco, i el m\xc3\xa9s austral. Si el naixement del Guaviare s\'agaf\xc3\xa9s com el naixement del riu Orinoco, la longitud total d\'aquest seria de 2.800 km.\n_START_SECTION_\nSituaci\xc3\xb3 geogr\xc3\xa0fica\n_START_PARAGRAPH_\nEl riu Orinoco neix a l\'estat Amazones, i a partir de la conflu\xc3\xa8ncia del riu Guaviare forma frontera amb Col\xc3\xb2mbia fins a la conflu\xc3\xa8ncia amb el riu Meta, a partir de la qual separa els estats d\'Apure, Gu\xc3\xa1rico, Anoz\xc3\xa1tegui i Monagas a l\'esquerra, de l\'estat Bolivar a la dreta. Quan comen\xc3\xa7a el delta, s\'obre formant l\'estat Delta Amaruco, ubicat entre Monagas a l\'esquerra del ca\xc3\xb1o Manamo i, pel costat dret, l\'estat Bol\xc3\xadvar i la Guaiana Essequiba (Guyana), encara que aquest \xc3\xbaltim sector nom\xc3\xa9s podr\xc3\xadem considerar-lo v\xc3\xa0lid si considerem el riu Amaruco (que \xc3\xa9s el que forma frontera) com un afluent de l\'Orinoco.\n_START_SECTION_\nDelta de l\'Orinoco\n_START_PARAGRAPH_\nEl delta de l\'Orinoco, format a la desembocadura del riu, \xc3\xa9s un dels m\xc3\xa9s grans del m\xc3\xb3n. La seva extensi\xc3\xb3 va fer pensar als primers exploradors espanyols que es tractava d\'un mar. Es troba a l\'estat Delta Amaruco, a l\'est de Vene\xc3\xa7uela. Es considera un lloc de gran riquesa paisatg\xc3\xadstica per la gran varietat de flora i fauna que hi podem trobar. Inspirant-se en el pensament d\'Her\xc3\xb2dot, l\'habitant del delta Domingo Ordaz diu que \xc3\xa9s un "regal de l\'Orinoco", referint-se al conjunt d\'illes i ca\xc3\xb1os situats a la zona propera a la desembocadura. Considerar el delta com un regal de l\'Orinoco no sols serveix de manera metaf\xc3\xb2rica, sin\xc3\xb3 que es reflecteix en la realitat, ja que la majoria de les illes que el conformen s\xc3\xb3n producte de la constant acumulaci\xc3\xb3 de materials que l\'Orinoco ha arrossegat al llarg de la seva exist\xc3\xa8ncia mil\xc2\xb7len\xc3\xa0ria, amb l\'aportaci\xc3\xb3 dels seus afluents i en la mesura que el mar va anar retirant-se de la base de la serralada Imataca, fins on havia penetrat, formant un immens golf amb una boa aproximada de 350 km. No totes les seves illes s\xc3\xb3n producte de l\'acumulaci\xc3\xb3 de sediments, sin\xc3\xb3 que tamb\xc3\xa9 van ser formades per l\'acumulaci\xc3\xb3 de fang provinent d\'erupcions de volcans de fang, com \xc3\xa9s el cas del tur\xc3\xb3 Cedral situat a Capure i a l\'illa de Cotorra i de Plata, situades al nord de Pedernales. La formaci\xc3\xb3 del delta es remunta en el temps a l\'era del Cenozoic; milers d\'anys abans, constitu\xc3\xafa un espai geogr\xc3\xa0fic cobert pel mar, per\xc3\xb2 per l\'acci\xc3\xb3 dels corrents marins es van retirar les aig\xc3\xbces del mar i produ\xc3\xafren el delta. El clima es caracteritza per presentar una temperatura mitjana de 26,7\xc2\xb0C, la m\xc3\xa0xima mitjana \xc3\xa9s de 32,3\xc2\xb0C i la m\xc3\xadnima mitjana \xc3\xa9s de 23\xc2\xb0C. La pluviositat arriba des de 900 fins a 2.500 mm, entre m\xc3\xadnimes i m\xc3\xa0ximes, respectivament. Els vents alisis del nord-est i sud-est, en entrar en contacte amb les terres del delta, produeixen el vent est-oest que avan\xc3\xa7a per la llera del riu Orinoco. Durant la crescuda, s\'observa la pres\xc3\xa8ncia de l\'anomenat vent barin\xc3\xa9s, el qual es despla\xc3\xa7a seguint la mateixa direcci\xc3\xb3 que l\'Orinoco. En l\'\xc3\xa8poca de menor precipitaci\xc3\xb3 pluvial, actuen a la zona els vent anomenats nords. A causa de la influ\xc3\xa8ncia de les marees que es produeixen a l\'Atl\xc3\xa0ntic, puja i baixa el cabal d\'aig\xc3\xbces del riu Orinoco i dels ca\xc3\xb1os del delta. L\'acci\xc3\xb3 mitjan\xc3\xa7ant la qual la marea entra i canvia la direcci\xc3\xb3 del riu i de la seva xarxa de ca\xc3\xb1os s\'anomena flux i la sortida o baixada de l\'aigua que permet que el corrent del riu i dels ca\xc3\xb1os torni a ser normal a la seva direcci\xc3\xb3 es denomina reflux. Quan el flux arriba al nivell m\xc3\xa0xim, fa possible que l\'aigua salada es desplaci cap a l\'interior del delta pels seus ca\xc3\xb1os, els quals es desborden i neguen les terres adjacents facilitant la formaci\xc3\xb3 de grans manglars, situats en les \xc3\xa0rees properes a la costa atl\xc3\xa0ntica. Les marees constitueixen un valu\xc3\xb3s recurs per a la navegaci\xc3\xb3 per l\'Orinoco i els seus ca\xc3\xb1os en l\'\xc3\xa8poca en qu\xc3\xa8 no existien motors. Tamb\xc3\xa9 s\'utilitza per a capturar peixos en art\xc3\xa8ries fluvials de poca longitud i d\'esc\xc3\xa0s cabal; per aix\xc3\xb2, tapen les boques d\'aquestes i, en baixar la marea, es facilita la pesca. T\xc3\xa9 una important funci\xc3\xb3 de neteja durant el reflux, on les cases es troben constru\xc3\xafdes sobre pilons de fusta, en les ramaderies abor\xc3\xadgens i centres de poblats que estan situats en les zones dels ca\xc3\xb1os. _NEWLINE_El riu Orinoco, i particularment el seu delta, van ser descoberts pels europeus, pel conquistador espanyol Diego de Ord\xc3\xa1s, que tamb\xc3\xa9 va ser el primer europeu a rec\xc3\xb3rrer-lo. _NEWLINE_El delta \xc3\xa9s citat en el t\xc3\xadtol original de la novel\xc2\xb7la Robinson Crusoe, (Daniel Defoe, 1719), tal com apareix en la portada de la seva primera edici\xc3\xb3: La vida i incre\xc3\xafbles aventures de Robinson Crusoe, de York, mariner, que va viure vint-i-vuit anys completament sol en una illa deshabitada a les costes d\'Am\xc3\xa8rica, proper de la desembocadura del gran riu Orinoco; havent estat arrossegat a la costa despr\xc3\xa9s d\'un naufragi, en el qual van morir tots els mariners excepte ell. Amb una explicaci\xc3\xb3 de com, al final, va ser ins\xc3\xb2litament alliberat per pirates. Escrit per ell mateix."'